laion/Wikipedia-Exotic huggingface dataset:
גומצן יאררקה

גומצן יאררקה (שם מדעי: Bothrops jararaca) הוא מין של נחש ארסי מתת-משפחת צפעוני הגומה שבמשפחת הצפעיים החי באמריקה הדרומית ביערות של דרום ברזיל, פרגוואי ובצפון ארגנטינה (במיסיונס). משמעות שם הנחש הוא משפת טופי שפירושה: "yarará, ca" - "נחש גדול". זהו נחש קטלני המאיים על מרבית תושבי האזורים בהם חי. זהו נחש באורך מרבי של 160 סנטימטרים, והוא בעל קשקשים חומים המסתווים היטב בין העלים והענפים ביער ומשולבים ברצועות כהות מעליהם. לעיתים הדפוס משתנה לצבע חום בהיר, צהוב, אפור, קרם ועוד. ראש הנחש רחב עם פס שחור לאורך אמצע הפנים עד השפתיים. עיני הנחש כתומות והשפתיים לבנות. כמו קרוביו הוא בעל גומה על השפתיים היכולה לזהות חום גוף של בעלי חיים קטנים ולכוון אליהם. הוא חי ביערות טרופיים ויערות נשירים עד לגובה 1,000 מטר, אך גם בשטחים פתוחים יותר כמו שדות חקלאיים ובמישורים שופעי צמחייה. הנחש צד ממארב טרף של עופות ויונקים קטנים אותם הוא קולט בגומותיו. נקבת הנחש משריצה 20 ולדות חיים. נחש זה נפוץ יחסית בברזיל ושם הוא הקטלני מהנחשים ובעל הסיכויים הגדולים ביותר להיתקל באדם. הנחש מזריק בכל הכשה 25–26 מ"ג של ארס ויכול להגיע עד 300 מ"ג. הארס גורם לנפיחות מקומית, דימומים פנימיים ופגיעה בקרישת הדם ויכול לגרום להלם, דימום בגולגולת ולאי ספיקת כליות, שעלולה לגרום למוות. מדיה וקבצים בנושא גומצן יאררקה בוויקישיתוף גומצן יאררקה, באתר ITIS (באנגלית) גומצן יאררקה, באתר NCBI (באנגלית) גומצן יאררקה, באתר Animal Diversity Web (באנגלית) גומצן יאררקה, באתר האנציקלופדיה של החיים (באנגלית) גומצן יאררקה, באתר GBIF (באנגלית) גומצן יאררקה באתר הרשימה האדומה של IUCN
אנג'ל רקורדס

אנג'ל רקורדס (באנגלית: Angel Records) הייתה חברת תקליטים שהוקמה על ידי EMI בשנת 1953. דרך חברת התקליטים הזו יצאו בעיקר אלבומים ושירים בסגנון המוזיקה קלאסית. לוגו המלאך שימש את EMI, קודמותיה וחברות הבת שלה מאז 1898. בשנת 2013, נמכרה החברה ליוניברסל מיוזיק גרופ. בין היתר, קשורה חברת התקליטים וורנר קלאסיקס לחברת התקליטים הזו. בשנת 1953, הוקמה החברה על ידי דורלה סוריה ודריו סוריה. החברה פעלה תחת חסותה של החברה EMI. בשנת 2006, הפסיקה החברה את הפעולות הרציפות שלה, אך עדיין פעלה באופן מצומצם. כיום, יוניברסל מיוזיק גרופ היא הבעלים של חברת התקליטים אנג'ל רקורדס. בין האמנים אשר חתומים בחברה ניתן למנות את שרה ברייטמן, שרה צ'אנג, דינו ליפאטי וחוסה איטורבי. מדיה וקבצים בנושא אנג'ל רקורדס בוויקישיתוף Angel Records Home page | Warnerclassics, www.warnerclassics.com "Universal Music Group". Universalmusic.com. נבדק ב-6 באוקטובר 2018. {{cite web}}: (עזרה) Sarah Brightman, Discogs (באנגלית)
יואב תורג'מן

יואב תורג'מן (נולד ב-1962) הוא מנכ"ל חברת רפאל - מערכות לחימה מתקדמות. קודם לכן שימש כמנכ"ל חטיבת אלתא מערכות של התעשייה האווירית לישראל משנת 2018. יואב תורג'מן גדל בחדרה, בן רביעי מבין שישה להורים שעלו ממרוקו. אביו היה פועל במפעל צמיגים ואמו גננת. למד בפנימייה במסלול עתודה טכנולוגית. התגייס לקורס חובלים, ובהמשך שירת בתפקידי מטה ופיקוד בחיל הים, שימש ראש ענף מערכות נשק, מפקד פלגה טכנית וראש מחלקת מערכות לחימה של החיל. בתפקידו האחרון בצה"ל הדריך במכללה לביטחון לאומי. לאחר 25 שנים השתחרר מצה"ל בדרגת אלוף משנה. ב-2006 הצטרף לתעשייה האווירית. שימש ראש מינהלת תוכנית החץ בחברה. ב-2012 מונה למנהל מפעל מלמ בבאר יעקב. ביוני 2018 מונה למנכ"ל אלתא וסמנכ"ל התעשייה האווירית, בהחליפו את ניסים הדס. בדצמבר 2023, במהלך מלחמת חרבות ברזל, הודיעה רפאל כי תורג'מן נבחר לתפקיד מנכ"ל החברה. זאת, על רקע צבר ההזמנות הגדול בתולדות רפאל, בעקבות המלחמה. הוא נכנס לתפקיד זה בפברואר 2024. במהלך המלחמה גדל במידה ניכרת צבר ההזמנות של החברה. לתורג'מן תואר ראשון ותואר שני בהנדסת חשמל מאוניברסיטת תל אביב, תואר שני במשפטים ללא משפטנים מאוניברסיטת בר-אילן ותואר שני נוסף, במדעי המדינה, מאוניברסיטת חיפה. הוא נשוי ואב לחמישה. מדיה וקבצים בנושא יואב תורג'מן בוויקישיתוף עמי רוחקס דומבה, ‏יואב תורג'מן החל את תפקידו כמנכ"ל רפאל, באתר "IsraelDefense‏", 6 בפברואר 2024 דורון אביגד, ‏הוא התחיל כחובל בחיל הים, בקרוב החברה שהוא מנהל תשמיד טילים עם לייזר באוויר, באתר גלובס, 1 באוקטובר 2024 סופי שולמן, רפאל: יואב תורג'מן ימונה לתפקיד המנכ"ל, באתר כלכליסט, 5 בדצמבר 2023 דורון אביגד, ‏הוא התחיל כחובל בחיל הים, בקרוב החברה שהוא מנהל תשמיד טילים עם לייזר באוויר, באתר גלובס, 1 באוקטובר 2024 אמנון ברזילי, ‏עוד ניסוי מוצלח לטיל החץ, באתר גלובס, 26 במרץ 2007 נמשך סבב המינויים בתע"א, באתר TechTime‏, 26 ביולי 2012 מורן ישעיהו, יואב תורג'מן מונה למנכ"ל חברת "אלתא", באתר ביזפורטל, 10 ביוני 2018 רפאל מערכות לחימה - צבר ההזמנות בשיא של כל הזמנים, ערוץ 0404, 1 בדצמבר 2023 קורות חיים של תורג'מן באתר רשות החברות הממשלתיות
טייק (פילה)

טייק (באנגלית: Tyke;‏ 1974 – 20 באוגוסט 1994) הייתה פילת סוואנה אפריקנית ממוזמביק שהופיעה בקרקס הבינלאומי בהונולולו, הוואי. ב-20 באוגוסט 1994 במהלך הופעה, היא הרגה את מאמנה אלן קמפבל (אנ') ופצעה קשה את המגדל שלה, דאלאס בקווית'. לאחר מכן ברחה טייק מהאולם ורצה ברחובות יותר משעה. במהלך הניסיון לעצור אותה, המשטרה המקומית פתחה עליה באש, מה שהוביל למותה. טייק נולדה ב-1974 במוזמביק, וכבר לאחר מספר חודשים נחטפה על ידי תאגיד שהתמחה באילוף פילים. שיטות האימון של הפילים, כללו מכות ודקירות. בסך הכל אומנה והופיעה טייק במשך 20 שנים. טייק סבלה מתדמית בעייתית. באפריל 1993 היא ברחה ממרכז אירועים באלטונה, פנסילבניה (אנ') במהלך הופעה, הסבה נזק בגובה של 14,000 דולר, ונלכדה רק כעבור כשעה. באותו סיבוב הופעות היא גם תקפה את מאלף הנמרים של הקרקס. ביולי אותה שנה, בזמן שהקרקס הופיע בעיר מינוט, צפון דקוטה (אנ') פתחה טייק בריצת אמוק במהלך הופעה, פצעה את אחד מאנשי הקרקס, השתוללה במשך כמחצית השעה והפחידה את הקהל. ב־20 באוגוסט 1994, במהלך הופעה בקרקס הבינלאומי בהונולולו, הראתה טייק סימני כעס כבר לפני ההופעה, כשסירבה לעלות לבמה. כאשר המטפל שלה, דאלאס בקווית', ניסה להזיז אותה בעזרת מכות במקל, איבדה הפילה שליטה. היא תקפה אותו ופצעה אותו קשה כאשר דרכה עליו מספר פעמים. מאמן הפילה, אלן קמפבל, נחלץ לעזרת בקווית' - ונרמס על ידה למוות. בהמשך, שעטה טייק החוצה, כשהיא תוקפת אדם נוסף שניסה למנוע ממנה לעבור את השער. שוטר שהיה בסמוך ירה לעברה מספר יריות ובכך הסיח את דעתה ממנו. במהלך מרדף שערך כשעה, שוטרים מקומיים ירו סך הכל 86 כדורים בפילה, ששקלה 3,600 ק"ג, עד שלבסוף התמוטטה ומתה מפצעיה. הירי צולם לסרט בשם "טייק הפילה, יום אחרון בכדור הארץ". נתיחה שלאחר המוות של קמפבל חשפה כי הוא מת מפגיעות פנימיות קשות, כולל שברים בגולגולת ובחזה. בנוסף לכך, התגלה שקמפבל נהג להכות את טייק ונמצאו בדמו שאריות של קוקאין ואלכוהול, כמו כן גן החיות של דנוור אישר כי הוגשו בעבר תלונות באשר להתעללותו בבעלי חיים בעת שעבד במקום. תביעות הוגשו נגד הקרקס, נגד בעליה של הפילה ונגד הונולולו וממשלת הוואי – בין השאר בשמם של ילדים שהיו עדים לאירוע וסבלו מחרדות. טייק הפכה לסמל במאבק למען זכויות בעלי חיים. מסע ההשתוללות של טייק, שתועד במלואו וסוקר בהרחבה, הוליד דיון ציבורי בדבר היחס לחיות קרקס. המאבק למען הפילים המשיך ועד היום יותר מ-20 מדינות אסרו על מופעי קרקס עם בעלי חיים, כולל ישראל שבה בשנת 2001 הותקנו תקנות צער בעלי חיים (הגנה על בעלי חיים) (מופעים של בעלי חיים), תשס"א-2001. ב-2015 יצא הסרט האוסטרלי "המאבק לחופש של הפילה טייק", שליווה את הפרשה כולה עם צילומים מן האירוע וראיונות עם מטפליה ומאמניה של טייק ועם עדי ראייה. טופסי (פילה) מרי (פילה) צ'וני (פיל) Tyke the Elephant's Last Day on Earth, סרטון באתר יוטיוב (אורך: 1:53) גילי איזיקוביץ, הפילה שיצאה מהחדר, באתר הארץ, 9 בספטמבר 2015 מערכת ערוץ התרבות, ‏הפיל שבחדר, באתר ‏מאקו‏, 9 בספטמבר 2015
ביל ברידג'ס

ויליאם "ביל" ברידג'ס (באנגלית: William "Bill" Bridges;‏ 4 באפריל 1939 – 25 בספטמבר 2015) היה כדורסלן אמריקאי, אשר שיחק בליגת ה-NBA בין השנים 1963–1975. לאורך הקריירה השתתף 3 פעמים במשחק האולסטאר ורשם ממוצעים כוללים של 11.9 נקודות, 11.9 ריבאונדים ו-2.8 אסיסטים למשחק. ברידג'ס נולד בעיר הובס שבניו מקסיקו, ובין השנים 1957–1961 למד באוניברסיטת קנזס. ב-3 עונותיו בקבוצת הכדורסל של האוניברסיטה רשם ממוצעים של 13.2 נקודות ו-13.9 ריבאונדים למשחק. בדראפט ה-NBA‏ 1961 נלקח ברידג'ס בבחירה ה-32 על ידי קבוצת שיקגו פקרס. משלא זכה לחוזה בשיקגו, בחר לשחק עבור קבוצת "קנזס סיטי סטירס" מ"ליגת הכדורסל האמריקאית" (ABL), אשר התפרקה לאחר כעונה וחצי, בדצמבר 1962. בינואר 1963 חתם על חוזה בסנט לואיס הוקס, אשר עברה בשנת 1968 לאטלנטה. בכל אחת מ-9 עונותיו עם ההוקס העפילה הקבוצה לשלב הפלייאוף, אך באף אחת מהן לא הצליחה לעבור את סדרת גמר המערב. בעונות 1967, 1968 ו-1970 השתתף ברידג'ס במשחק האולסטאר, בעונות 1969 ו-1970 נבחר לחמישיית ההגנה השנייה של העונה, ולאורך תקופתו במועדון רשם ממוצעים כוללים של 12.7 נקודות ו-12.7 ריבאונדים למשחק. במשחק מול ניו יורק ניקס בפלייאוף 1971 אסף ברידג'ס שיא מועדון של 36 ריבאונדים בניצחון קבוצתו. בנובמבר 1971 הועבר בטרייד לפילדלפיה 76', וכשנה לאחר מכן נשלח בטרייד נוסף ללוס אנג'לס לייקרס. עד לסיום עונת 1972/1973 שימש כשחקן חמישייה קבוע בלייקרס, לצד וילט צ'מברלין, ג'ים מקמילן, גייל גודריץ' וג'רי וסט, וסייע להם להעפיל לגמר ה-NBA. בסדרת הגמר עצמה הפסידה הקבוצה מול הניקס, בתוצאה 1–4. בדצמבר 1974 שוחרר מהלייקרס, ובמרץ 1975 חתם על חוזה בגולדן סטייט ווריורס. באותה עונה זכה עם הווריורס באליפות ה-NBA השלישית של המועדון, ובסיומה פרש ממשחק. בעת פרישתו ניצב במקום התשיעי ברשימת הריבאונדרים המובילים בתולדות ה-NBA, עם 11,054. ב-25 בספטמבר 2015 נפטר ברידג'ס לאחר מאבק ממושך במחלת הסרטן, בגיל 76. פרופיל, באתר Basketball-Reference פרופיל, באתר Sports-Reference פרופיל, באתר ליגת ה-NBA ביל ברידג'ס, באתר "Find a Grave" (באנגלית) סטטיסטיקות הקריירה של ברידג'ס, באתר basketball-reference.com סטטיסטיקות המכללות של ברידג'ס, באתר sports-reference.com רשימת הנבחרים בדראפט 1961, באתר basketball-reference.com ביוגרפיה, באתר היכל התהילה של ספורטאי ניו מקסיקו סטטיסטיקות המשחק בין ההוקס לניקס, באתר basketball-reference.com הריבאונדרים המובילים בתולדות ה-NBA, נכון לשנת 1975, באתר basketball-reference.com ההודעה על פטירתו של ברידג'ס, באתר kusports.com‏ 8 באוקטובר 2015
טייק (פירושונים)

האם התכוונתם ל... טייק – הקלטה רציפה אחת של הופעה טייק אוויי – הנוהג לקנות מזון מהיר במקום אחד ולאכלו במקום אחר טייק ד'את – להקת בנים בריטית טייק (פילה) – פילה שהרגה את מאמנה ונהרגה ביריות שוטרים נונאטאק טאייק – נונאטאק באנטארקטיקה טיק (פירושונים)
יחסי בחריין–ספרד

יחסי בחריין–ספרד (בערבית: العلاقات البحرينية الإسبانية, בספרדית: Relaciones Baréin-España) הם היחסים הדיפלומטיים הרשמיים בין ממלכת בחריין ובין ממלכת ספרד. היחסים בין שתי המדינות הם יחסים ידידותיים וטובים המבוססים בעיקר על הקשרים הטובים שבין בית בורבון לבית ח'ליפה. בהקשר זה, התקיימו מספר ביקורים פרטיים וחסויים על רקע חברי ככל הנראה של בכירים בחריינים בספרד ושל בכירים ספרדיים בבחריין. היחסים הכלכליים בין שתי המדינות פורחים ומתבססים על הפעילות המוגברת של בחריין במגזר הנפט. בתחילת העשור השני של המאה העשרים ואחת חתמו בחריין וספרד על מספר אמנות והסכמים בנושאים שונים כגון תרבות, אנרגיה, ביטחון לאומי וכלכלה. בחריין אינה מיוצגת בספרד, הן בדרג השגרירות והן בדרג הקונסולרי. בחריין האמינה את שגרירותה שבפריז, בירת צרפת הסמוכה, על ספרד. ספרד אינה מיוצגת בבחריין בדרג השגרירות. ספרד מיוצגת בבחריין בדרג הקונסולרי באמצעות קונסוליה רשמית שהיא מחזיקה במנאמה, בירת המדינה. ספרד האמינה את שגרירותה שבכווית סיטי, בירת כווית הסמוכה, על בחריין. Ficha de Bahrein, משרד החוץ של ספרד CONSULATE OF SPAIN IN MANAMA, BAHRAIN
יחסי איחוד האמירויות הערביות – ספרד

יחסי איחוד האמירויות הערביות–ספרד (בערבית: العلاقات الإماراتية الإسبانية, בספרדית: Relaciones Emiratos Árabes Unidos-España) הם היחסים הדיפלומטיים הרשמיים בין איחוד האמירויות הערביות ובין ממלכת ספרד. בין מדינת האמירויות הערביות המאוחדות לבין ממלכת ספרד מתקיימים יחסים דיפלומטיים מלאים. היחסים הדו-צדדיים בין שתי המדינות משתפרים ומשתפרים עקב ביקורים חוזרים ונשנים של ראשי מדינה ספרדיים באיחוד האמירויות הערביות ובעקבות התעניינות גוברת באזור מצד משקיעים ספרדים שגילו פוטנציאל בהשקעה במגזר הנפט והגז הטבעי במדינה. בין שתי המדינות מחלוקת בנושא שימוש באנרגיה מתחדשת (ספרד תומכת ואיחוד האמירויות הערביות מתנגדת), מחלוקת הנובעת בין השאר בעקבות היותה של איחוד האמירויות הערביות חברה בארגון אופ"ק ואחת מהמובילות בעולם בתחום ייצוא הנפט (אנרגיה מתכלה). איחוד האמירויות הערביות מיוצגת בספרד בדרג השגרירות באמצעות שגרירות שהיא מחזיקה במדריד, בירת המדינה. איחוד האמירויות הערביות מיוצגת בספרד גם בדרג הקונסולרי באמצעות קונסוליה רשמית שהיא מחזיקה בברצלונה, בירת חבל קטלוניה. ספרד מיוצגת באיחוד האמירויות הערביות בדרג השגרירות באמצעות שגרירות שהיא מחזיקה באבו דאבי, בירת המדינה. בנוסף מחזיקה ספרד נציגות מסחרית בדובאי. מדיה וקבצים בנושא יחסי איחוד האמירויות הערביות – ספרד בוויקישיתוף Ficha de Emiratos Árabes Unidos, משרד החוץ של ספרד EMBASSY OF THE UNITED ARAB EMIRATES IN MADRID, SPAIN CONSULATE GENERAL OF THE UNITED ARAB EMIRATES IN BARCELONA, SPAIN EMBASSY OF SPAIN IN ABU DHABI, UNITED ARAB EMIRATES TRADE OFFICE OF SPAIN IN DUBAI, UNITED ARAB EMIRATES
כף פראמנס

כף פראמנס (באנגלית: Cape Framnes) היא לשון יבשה המהווה את הקצה הצפון מזרחי של חצי האי ג'ייסון, בחוף המזרחי של ארץ גרהאם שבאנטארקטיקה. מגלה הארצות הנורווגי קארל אנטון לארסן מיפה את חוף אנטארקטיקה באזור זה ב-9 בדצמבר 1893. לארסן קרא לאחת מהפסגות באזור "הר ג'ייסון" על שם ספינתו - "ג'ייסון"; כיום זהו חצי האי ג'ייסון. הכף הייתה הנקודה המזרחית ביותר והבולטת ביותר לעבר הים היוצאת מכיוון ההר אותה ראה לארסן. לארסן נתן לה את שמה הנוכחי מאחר שמשמעות המילה "פראמנס" ("Framnes") בנורווגית "הנקודה הקדמית". כף פראמנס באתר הסקר הגאולוגי של ארצות הברית כף פראמנס באתר הגאזט האנטארקטי המשווה SCAR של ממשלת אוסטרליה מידע גאוגרפי והיסטורי
מסורן גמד

מסורן גמד (שם מדעי: Pristis clavata) הוא מין של בטאי ממשפחת המסורניים החי במימי החופים הטרופיים של אוסטרליה. מין זה הוא הקטן בבני משפחתו. המסורן הגמד מגיע לאורך 3.2 מטר בממוצע. הוא בעל סנפירי חזה רחבים ושטוחים, סנפיר גב מוגבה הממוקם היישר מעל סנפירי השת וזנב אנכי. בראשו ישנו חרטום ארוך ודק המכוסה בקרוב לעשרים זוגות של שיניים דמויי-דוקרנים שעוזרים לו לנסר את טרפו ומתחת לראשו מצוי הפה. צבעו של הדג ירוק בהיר-חום עד צהבהב והתחתית לבנה. המסורן חי באזור הטרופי בין צפון-מזרח קווינסלנד בחצי האי כף-יורק ועד לפילבארה במערב. בעבר אוכלוסייתו הייתה גדולה הרבה יותר והוא נמצא במרבית האזור האינדו פסיפי. הוא מצוי בדרך כלל על קרקעית הים הרדודה בקרבת החופים, שפכי נהרות ולעיתים גם בקצה של כמה נהרות אך לזמן קצר. באזורי גאות הוא יימצא בביצות מלוחות כמו בין עצי מנגרובים. המסורן מחפש בעזרת איברים מיוחדים - אמפולות לורנציני, טרף הכולל דגים, סרטנים ורכיכות. הוא הורג אותם בעזרת מכה חזקה ופתאומית מלסתו המשוננת. כמו שאר המסורנים הוא משריץ צאצאים חיים. המסורן מצוי בסכנת הכחדה בטבע עקב דיג לבשרו ולהפקת שמנים מגופו. עם זאת האיום העיקרי עליו הוא רשתות הלוכדות אותו בטעות כשלל לוואי. מדיה וקבצים בנושא מסורן גמד בוויקישיתוף מסורן גמד, באתר NCBI (באנגלית) מסורן גמד, בבסיס הנתונים ARKive (באנגלית) מסורן גמד, באתר FishBase (באנגלית) מסורן גמד, באתר GBIF (באנגלית) מסורן גמד באתר הרשימה האדומה של IUCN
Tu te reconnaîtras

Tu te reconnaîtras (בעברית: הכר את עצמך) הוא השיר שייצג את לוקסמבורג בתחרות אירוויזיון 1973 וזכה במקום הראשון. את השיר ביצעה הזמרת הצרפתייה אן-מארי דוד. זו הייתה הזכייה השנייה ברציפות של לוקסמבורג באירוויזיון, אחרי שהזמרת ויקי לאנדרוס זכתה באירוויזיון 1972 עם השיר "Après toi", ולכן התחרות ב-1973 נערכה בבירת לוקסמבורג. בערב התחרות שובץ השיר במקום ה-11 בסדר ההופעה, אחרי השיר האיטלקי של מסימו רניירי "Chi sarà con te", ולפני השיר השוודי של להקת נובה "You're Summer". השיר קיבל 129 נקודות והגיע למקום הראשון מתוך 17. למקום השני הגיעה להקת מוסדאדס מספרד עם השיר "Eres tú", ולמקום השלישי הגיע הזמר הבריטי קליף ריצ'רד עם השיר "Power to All Our Friends". שני השירים זכו להצלחה והפכו ללהיטים ב-1973. ההצבעה הייתה צמודה, לוקסמבורג זכתה עם 129 נקודות, וספרד קיבלה 4 נקודות פחות, וקליף ריצ'רד רק 2 נקודות פחות מספרד. אן מארי דוד הקליטה את השיר בחמש שפות - צרפתית, אנגלית (בשם "Wonderful Dream"), גרמנית (בשם "Du bist da"), ספרדית (בשם "Te reconocerás"), ושתי גרסאות באיטלקית - האחת בשם "Il letto del re" והשנייה בשם "Non si vive di paura". ב-1973 הקליט זמר הפופ הטורקי נילופר יומלו גרסה של השיר בטורקית בשם "Göreceksin Kendini". השיר זכה להצלחה רבה בטורקיה. באותה שנה הקליטה הזמרת הפינית קטרי הלנה גרסה בשפה הפינית בשם "Nuoruus on seikkailu" ("להיות צעיר זו הרפתקה"). אן מארי דוד חזרה והשתתפה בתחרות פעם נוספת. היא ייצגה את צרפת עם השיר "Je suis l'enfant soleil" באירוויזיון 1979 שנערך בירושלים. השיר הגיע למקום השלישי, אחרי "הללויה" שזכה במקום הראשון והשיר הספרדי "Su canción". דוד השתתפה גם באירוע שיר היובל באירוויזיון שנערך בשנת 2005, ובו היא שרה את השיר "Après toi". מידע על היצירה "Tu te reconnaîtras" באתר מיוזיק בריינז גרסאות נוספות ל"Tu te reconnaîtras" באתר SecondHandSongs אירוויזיון 1973 באתר הרשמי של האירוויזיון Detailed info and lyrics, The Diggiloo Thrush, "Tu te reconnaîtras". אן־מארי דויד: הכר את עצמך, מעריב, 26 באפריל 1973 זה השם העברי שהיה מקובל להשתמש בו בישראל בעת שיצא השיר. עם זאת, משמעות שם השיר בצרפתית היא "אתה תכיר את עצמך" או "אתה תזהה את עצמך".
I Lost My Heart to a Starship Trooper

"I Lost My Heart to a Starship Trooper" (בעברית: "איבדתי את לבי לסיירת חללית") הוא סינגל שהוקלט על ידי הזמרת-יוצרת האנגלייה שרה ברייטמן ביחד עם הוט גוסיפ. השיר יצא לאור בנובמבר 1978, על ידי חברת התקליטים אריולה רקורדס. השיר הגיע למקום החמישי ברשת ג', והשישי במצעד הסינגלים הבריטי. השיר נכתב על ידי ג'ף קלברט וגרנט יוז והופק על ידי סטיב רולנד, שהפיק גם את הסינגל השני של שרה ברייטמן והוט גוסיפ "The Adventures of the Love Crusader". השיר הוא שיר בסגנון הפופ והדיסקו, אשר משלב בתוכו גם את סגנון האיטלו-דיסקו. בשנת 1998, הופץ השיר מחדש בשם "Starship Troopers". הבי-סייד של השיר הוא השיר "Do, Do, Do". שני השירים קשורים אל אותו הנושא עליו הם מבוססים. תקליט 12 אינץ' 4:26 - "I Lost My Heart To A Starship Trooper" 2:36 - "Do, Do, Do" הווידאו קליפ הרשמי שצולם עבור השיר הועלה ליוטיוב ב-24 בדצמבר 2016. בתחילת הקליפ, ניתן לראות עשן כבד אשר אופף את הבמה, עליה נמצאת ברייטמן. בהמשך, ניתן לראותה רוקדת ביחד עם הוט גוסיפ לצלילי השיר. האודיו הרשמי של השיר הועלה לערוץ היוטיוב של ברייטמן עצמה ב-7 במרץ 2017. מידע על הסינגל "I Lost My Heart to a Starship Trooper" באתר מיוזיק בריינז סרטון השיר "I Lost My Heart to a Starship Trooper" באתר יוטיוב I Lost My Heart to a Starship Trooper - October 1978 I Lost My Heart to a Starship Trooper / Do, Do, Do by Sarah Brightman & Hot Gossip, נבדק ב-2020-02-07 25-26.3.1979 – פזמונט, באתר pizmonet.co.il SARAH BRIGHTMAN | full Official Chart History | Official Charts Company, www.officialcharts.com Sarah Brightman – I Lost My Heart to a Starship Trooper (באנגלית), נבדק ב-2019-09-12 Sarah Brightman And The Starship Troopers - The Adventures Of The Love Crusader, Discogs (באנגלית) Starship Troopers (1998, CD) (באנגלית), נבדק ב-2022-01-22 [.com/composition/21fcfc73-b57d-4e5a-97d2-7763520f4a53-Do-Do-Do Do, Do, Do] Sarah Brightman & Hot Gossip - I Lost My Heart To A Starship Trooper, Discogs (באנגלית) Sarah Brightman & Hot Gossip - I Lost My Heart To A Starship Trooper (Official Video) (HD), נבדק ב-2019-09-12 I Lost My Heart to a Starship Trooper, נבדק ב-2019-09-12 "British single certifications – Sarah Brightman & Hot Gossip – I Lost My Heart to a Starship Trooper". British Phonographic Industry. Select singles in the Format field. Select Gold in the Certification field. Type I Lost My Heart to a Starship Trooper in the "Search BPI Awards" field and then press Enter. Sarah Brightman & Hot Gossip - I Lost My Heart To A Starship Trooper (Official Video) (HD), נבדק ב-2019-09-12
נונאטאק בורשקרווינק

נונאטאק בורכגרווינק או נונאטאק בורצ'גרווינק (באנגלית: Borchgrevink Nunatak) הוא נונאטק בכניסה הדרומית למעבר ריכטהופן, בחוף המזרחי של ארץ גרהאם, שבאנטארקטיקה. אורכו של הנונאטאק 3 קילומטרים. הנונאטק מתנשא לגובה של 650 מטרים מעל פני הים. הנונאטאק התגלה בשנת 1902 על ידי המשלחת השוודית לאנטארקטיקה, שחקרה את האזור בפיקודו של אוטו נורדנשלד. נורדנשלד קרא לנונאטאק על שמו של קאשטן בורשקרווינק, מנהיג משלחת צלב הדרום, אשר חקרה את ארץ ויקטוריה בין השנים 1900–1898. • Gunter Faure, Teresa M. Mensing, The Transantarctic Mountains: Rocks, Ice, Meteorites and Water, P 9 • William James Mills, Exploring Polar Frontiers: A Historical Encyclopedia, P 161 • Valle, R., Lirio, J., Lusky, J., Morelli, J., & Nuñez, H., Jurassic trees at Jason Peninsula, Antarctica, Antarctic Science, 9(4), 443-444. doi:10.1017/S0954102097000576 נונאטאק בורכגרווינק באתר הסקר הגאולוגי של ארצות הברית נונאטאק בורכגרווינק באתר הגאזט האנטארקטי המשווה SCAR של ממשלת אוסטרליה תצלום לוויין של אזור נונאטאק בורכגרווינק הגאולוגיה של חוף אוסקר השני מידע גאוגרפי והיסטורי אתרים באנטארקטיקה הקרויים על שמו של בורכגרווינק
יחסי בולגריה–קרואטיה

יחסי בולגריה–קרואטיה הם יחסי החוץ בין בולגריה לקרואטיה. שתי המדינות כוננו יחסים דיפלומטיים ב-13 באוגוסט 1992. לבולגריה שגרירות בזאגרב מאז 1994. קרואטיה מחזיקה בשגרירות בסופיה מאז 1992. שתי המדינות חברות באיחוד האירופי ובנאט"ו. במאות ה-9 וה-10, כאשר בולגריה וקרואטיה חלקו גבול משותף, היו ביניהן המלחמות הקרואטיות-בולגריות. בימי הביניים התקיים מסחר בין האימפריה הבולגרית לרפובליקה של רגוזה. בסוף המאה ה-19 ותחילת המאה ה-20 היו יחסים בולגרים-קרואטיים חזקים בפוליטיקה, תרבות, חינוך וספורט. סטייפן ראדיץ', אחד הפוליטיקאים הבולטים בקרואטיה באותה התקופה, כתב בספרו משנת 1917 כי מכל הסלאבים, הבולגרים היו הקרובים ביותר לקרואטים. היחסים הבולגרים-קרואטיים סבלו בתקופת ממלכת יוגוסלביה לפני מלחמת העולם השנייה, שנשלטה על ידי בית קאראג'ורג'ביץ', בגלל סכסוכים קודמים בין בולגריה לסרביה. ממלכת בולגריה הייתה אחת המדינות הראשונות שהכירו במדינה העצמאית של קרואטיה. שגרירות בולגריה בזאגרב פעלה בשנים 1941–1944. שגרירות קרואטיה בסופיה פעלה בין השנים 1941–1944. בשאר התקופה שלפני 1992 לא היה משבר או אירוע מיוחד שהצריך דיפלומטיה דו-צדדית מצד קרואטים ובולגרים כמדינות המייצגות את עצמן. עם זאת, כשתי מדינות דרום-סלאביות שנמצאות בסמיכות יחסית, שתי המדינות היו שותפות לאיזשהו משלחת דיפלומטית במהלך מאות השנים, אם בין האימפריה העות'מאנית לרפובליקה של ונציה (ששלטה באזור החוף של קרואטיה במשך כמה מאות שנים), ובין אם במהלך המאה ה-20 כשקרואטיה הייתה חלק מיוגוסלביה, וניסיונות שונים נעשו מתוך יוגוסלביה ובולגריה לשלב את בולגריה באומה הפאן-דרום הסלאבית. "Overview of Bilateral Treaties of the Republic of Croatia by Country: Bulgaria". mvep.hr. Croatian Ministry of Foreign and European Affairs. נבדק ב-21 בפברואר 2019. {{cite web}}: (עזרה) Metodiev 2016, p. 339. Metodiev 2016, p. 331. Metodiev 2016, p. 332.
פתן חום מערבי

פתן חום מערבי המכונה גם גווארדר (שם מדעי: Pseudonaja nuchalis) הוא מין של נחש ארסי ממשפחת הפתניים ומהסוג פתן חום המצוי בטבע באוסטרליה. הפתן מגיע לאורך של 1.8 מטר וצבעו חום מעט צהבהב או כתום לאורך גופו. עם זאת ישנם דפוסים רבים לצבעיו המשתנים לפי מיקומו. הוא בעל ראייה טובה והוא יכול לזקור מעט את הגוף בדומה לקוברה. לנחש תפוצה רחבה במערבה של אוסטרליה לרבות בויקטוריה, הטריטוריה הצפונית, מרבית קווינסלנד ובאוסטרליה המערבית. תפוצתו היא באזורי שיחיות ועצי אקליפטוס באזורים פתוחים וכן מתחת לסלעים ואף ביישובים, בהם הוא יימצא בקרבת אשפה. חלק מהנחשים פוצלו למינים נפרדים: פתן חום אספידורינכה (Pseudonaja aspidorhyncha) ופתן חום מנגדני (Pseudonaja mengdeni). הנחש פעיל אחרי הצהריים ואז יוצא לציד של עכברים, יונקים קטנים שונים, עופות וזוחלים אחרים. הוא גם איננו בוחל גם בקניבליות. נחש זה מסוכן מאוד לאדם והוא זריז ביותר, מה שמאפשר לו להכיש מטווח קטן מאוד. הוא איננו המין הארסי בסוגו אך בעל כמות הארס הגבוהה ביותר שמועברת. הארס מותז מניבים ארוכים אך קטנים יחסית שמשווים לארס הרגשה של עקיצה. התסמינים כוללים בחילות, הקאות, נפיחות מקומית, כאבי בטן ולעיתים גם פגיעה בכליות. הארס יכול להרוג אנשים שלא מקבלים טיפול בזמן. פתן חום מזרחי מדיה וקבצים בנושא פתן חום מערבי בוויקישיתוף פתן חום מערבי, באתר ITIS (באנגלית) פתן חום מערבי, באתר NCBI (באנגלית) פתן חום מערבי, באתר Animal Diversity Web (באנגלית) פתן חום מערבי, באתר האנציקלופדיה של החיים (באנגלית) פתן חום מערבי, באתר GBIF (באנגלית) פתן חום מערבי באתר הרשימה האדומה של IUCN
Lana Del Rey (מיני-אלבום)

Lana Del Rey (בעברית: לנה דל ריי) הוא המיני-אלבום השני של הזמרת-יוצרת האמריקאית לנה דל ריי. המיני-אלבום יצא לאור ב-10 בינואר 2012, על ידי חברות התקליטים אינטרסקופ רקורדס ופולידור רקורדס. המיני-אלבום הגיע למקום ה-20 במצעד הבילבורד 200. מידע על האלבום Lana Del Rey באתר MusicBrainz Album Search for "lana del rey ep", AllMusic (באנגלית) Lana Del Rey EP - Lana Del Rey | Songs, Reviews, Credits, AllMusic (באנגלית) "Lana Del Rey Releases - Lana Del Rey EP". Interscope Records.com. Interscope Records. נבדק ב-10 בספטמבר 2012. {{cite web}}: (עזרה)